b'\n_START_ARTICLE_\nNavadna ten\xc4\x8di\xc4\x8darica\n_START_SECTION_\nOpis\n_START_PARAGRAPH_\nOvalna jaj\xc4\x8deca samica pritrdi z dolgimi, tankimi peclji na rastline. Najprej so bledo zelena, potem pa postanejo siva. Li\xc4\x8dinke merijo pribli\xc5\xbeno milimeter v dol\xc5\xbeino, ko se izle\xc5\xbeejo. So rjave, na prvi pogled spominjajo na majhne aligator\xc4\x8dke, ki aktivno lezejo naokrog v iskanju plena. Imajo dolge, \xc5\xa1\xc4\x8dipalkaste mandibule, s katerimi nabodejo plen in ga v\xc4\x8dasih tudi dvignejo s povr\xc5\xa1ine da ne pobegne. V telo plena vbrizgajo prebavne encime in nato posesajo uteko\xc4\x8dinjena tkiva. Zrastejo do pribli\xc5\xbeno 8 milimetrov v dol\xc5\xbeino, nakar se zabubijo znotraj kroglastega kokona._NEWLINE_Odrasli osebki so bledo zelene barve, z dolgimi, nitastimi tipalnicami in ble\xc5\xa1\xc4\x8de\xc4\x8de zlatimi sestavljenimi o\xc4\x8dmi. Delujejo krhki in merijo 12 do 20 milimetrov v dol\xc5\xbeino. Njihova krila so velika, membranasta in rahlo zelenkasta, zlagajo jih strehasto nad zadek. So \xc5\xa1ibki letalci. Pogosto jih je mogo\xc4\x8de videti zve\xc4\x8der in pono\xc4\x8di, ko priletijo na lu\xc4\x8d.\n_START_SECTION_\n\xc5\xbdivljenjski krog\n_START_PARAGRAPH_\nPrezimijo kot odrasle \xc5\xbeivali v rastlinskem opadu ob robovih njiv in na podobnih krajih in prilezejo na plano, ko se temperatura spomladi povi\xc5\xa1a. Samice nato pri\xc4\x8dnejo odlagati jaj\xc4\x8deca. Vsaka jih lahko odlo\xc5\xbei ve\xc4\x8d sto s hitrostjo dva do pet na dan, pri \xc4\x8demer izbira prikrita mesta pod listi ali na poganjkih, kjer se zadr\xc5\xbeuje tudi plen li\xc4\x8dink. Odlaganje jaj\xc4\x8dec obi\xc4\x8dajno poteka v mraku._NEWLINE_Po treh do \xc5\xa1estih dneh se izle\xc5\xbeejo li\xc4\x8dinke, ki se intenzivno prehranjujejo in se trikrat levijo. Prehranjujejo se z listnimi u\xc5\xa1mi, pa tudi drugimi \xc5\xbeu\xc5\xbeelkami in lahko onesposobijo celo plen ve\xc4\x8dji od sebe, npr. gosenice metuljev. Po\xc5\xberejo veliko \xc5\xa1tevilo drugih \xc5\xbeu\xc5\xbeelk in so sposobne uni\xc4\x8diti cele kolonije listnih u\xc5\xa1i. Ko hrane primanjkuje, se zate\xc4\x8dejo h kanibalizmu. Po dveh do treh tednih izlo\xc4\x8dijo svilen ovoj in se zabubijo na skritih mestih na rastlinah. Preobrazba traja deset do \xc5\xa1tirinajst dni. Odrasle \xc5\xbeivali se za razliko od li\xc4\x8dink prehranjujejo z rastlinskim pelodom in nektarjem ter mano, ki jo izlo\xc4\x8dajo listne u\xc5\xa1i. \xc5\xbdivljenjski krog traja v ugodnih pogojih manj kot \xc5\xa1tiri tedne, zato se lahko letno izmenja ve\xc4\x8d generacij, vendar je trajanje mo\xc4\x8dno odvisno od temperature.\n_START_SECTION_\nTaksonomija\n_START_PARAGRAPH_\nNovej\xc5\xa1e raziskave so pokazale, da je Chrysoperla carnea, za katero velja, da ima holarkti\xc4\x8dno raz\xc5\xa1irjenost, pravzaprav kompleks mnogih kripti\xc4\x8dnih sestrskih vrst. Te so morfolo\xc5\xa1ko izredno te\xc5\xbeko razpoznavne, jasno pa se lo\xc4\x8dijo po vibracijskih napevih, ki jih odrasle \xc5\xbeivali proizvajajo med dvorjenjem; razlike so dovolj velike, da se osebki razli\xc4\x8dnih vrst iz tega kompleksa med seboj ne parijo. Dodatne razlike so v jesenski spremembi obarvanosti.\n_START_SECTION_\nUporaba za biolo\xc5\xa1ki nadzor\n_START_PARAGRAPH_\nLi\xc4\x8dinke navadne ten\xc4\x8di\xc4\x8darice so aktivni in generalisti\xc4\x8dni plenilci, ki se lahko prehranjujejo z \xc5\xbeu\xc5\xbeelkami, ki pripadajo sedemdeset razli\xc4\x8dnim vrstam iz petih redov. Najve\xc4\x8dji dele\xc5\xbe v prehrani pa predstavljajo prsokljunci, od tega ve\xc4\x8dinoma listne u\xc5\xa1i, ki jih lovijo na nizkem rastju. Na kulturnih rastlinah napadajo ve\xc4\x8d vrst listnih u\xc5\xa1i, hmeljeve rde\xc4\x8de pajke, resarje, \xc5\xa1\xc4\x8ditkarje, jaj\xc4\x8deca malih \xc5\xa1kr\xc5\xbeatkov, listne zavrta\xc4\x8de, bol\xc5\xa1ice, manj\xc5\xa1e no\xc4\x8dne metulje in gosenice ter li\xc4\x8dinke hro\xc5\xa1\xc4\x8dev. Mnoge od teh vrst veljajo za ekonomsko pomembne \xc5\xa1kodljivce, zato velja navadna ten\xc4\x8di\xc4\x8darica za koristnega plenilca, ki pripomore k zmanj\xc5\xa1anju velikosti njihovih populacij._NEWLINE_Navadna ten\xc4\x8di\xc4\x8darica se naravno pojavlja v mnogih kmetijskih obmo\xc4\x8djih na severni polobli, za ve\xc4\x8djo u\xc4\x8dinkovitost pa se z razli\xc4\x8dnimi tehnikami njen vpliv oja\xc4\x8da - bodisi z mno\xc5\xbei\xc4\x8dnim gojenjem in izpu\xc5\xa1\xc4\x8danjem na poljih, bodisi s privabljanjem. Odrasle \xc5\xbeivali se namre\xc4\x8d hitro razpr\xc5\xa1ijo in se zadr\xc5\xbeujejo le tam, kjer imajo na voljo vir hrane v bli\xc5\xbeini. Veliko podjetij danes ponuja mno\xc5\xbei\xc4\x8dno vzgojene navadne ten\xc4\x8di\xc4\x8darice v ta namen, obi\xc4\x8dajno v obliki jaj\xc4\x8dec._NEWLINE_Vrsto so tudi posku\xc5\xa1ali vnesti na Novo Zelandijo in v Indijo kot poskus klasi\xc4\x8dnega biolo\xc5\xa1kega nadzora, vendar se v novih okoljih ni ustalila. Domnevajo, da je vzrok odsotnost glivnih simbiontov, ki so nujni za razvoj, v teh okoljih.'